
INTRODUCERE 


Suntem un popor care s-a născut 
creştin, iar Biserica noastră Ortodoxă este 
Apostolică prin origine, deoarece a primit 
învăţătura de la Sfântul Apostol Andrei, cel 
Întâi Chemat. Mesajul evanghelic adus de 
el pe aceste meleaguri a prins rădăcini 
adânci. Din sânul Bisericii noastre, de-a 
lungul timpului, s-au ridicat teologi, 
ierarhi, preoţi călugări şi mireni, care prin 
lumina Cuvântului Dumnezeiesc au făcut 
din strămoşii noştri adevăraţi trăitori ai 


mesajului divin. 


CUVÂNT ÎNAINTE 


Scopul vieţii pământeşti pentru fiecare om 
este mântuirea sufletului. Iar mântuirea se câştigă 
prin păzirea dreptei credinţe până la sfârşit şi prin 
lucrarea faptelor bune (Iacov 2, 26). 

Toţi Sfinţii Părinţi din Biserica Ortodoxă au 
păstrat cu mare sfinţenie adevărul de credinţă. 
Unii prin scris, alţii prin cuvânt, iar alţii au 
pecetluit adevărul prin jertfa vieţii lor. La cele 
şapte Sinoade Ecumenice învăţăturile de credinţă 
s-au întărit de sute de Sfinţi Părinţi în prezenţa 
Duhului Sfânt şi chiar au fost pecetluite cu 
anateme, punându-se această afurisenie şi 
blestem asupra tuturor care vor îndrăzni pe 
parcursul vremii să modifice cele stabilite de către 
ei. De exemplul canonul privind Simbolul 
Credinței de la Sinodul II Ecumenic zice aşa: 
„Cine va îndrăzni să adauge sau să scoată ceva din 
Simbolul Credinței, să fie anatema”. 

Până la anul 1054, Biserica de Răsărit cu 
biserica Romei a Apusului, au fost una, însă 
datorită faptului că cea din urmă, chiar cu 2-3 
secole înainte de acest an a introdus o mare 
greşeală şi erezie în Simbolul de Credinţă, 
Filioque, adică purcederea Duhului Sfânt şi de la 
Fiul, acest fapt a culminat cu ruptura dintre 
Răsărit şi Apus. 

De la acea dată şi până în prezent biserica 
Romano-Catolică a adăugat inovaţie peste 
inovaţie şi erezie peste erezie, din care enumerăm 
câteva: infailibilitatea şi supremaţia papală, 

imaculata concepţie, purgatoriul, suprimarea 
Epiclezei în cadrul Sfintei Liturghii, suprimarea 
posturilor etc. 

Datorită acestor abateri, în Biserica Răsări- 
tului sau ridicat sfinţi care au combătut cu mare 
curaj  ereziile catolicismului. Dintre aceştia 
enumerăm câţiva: Sfântul Fotie, Sfântul Marcu al 
Efesului, Sfântul Nicodim Aghioritul, Sfântul 
Cozma Etolianul, Sfântul Grigorie Palama, Sfântul 
Teodosie de la Pecersca. Iar mai recent, contem- 
porani cu noi, Cuviosul Paisie Aghioritul, Sfântul 
Iustin Popovici, care argumentează: „Ecumenismul 
este numele de obşte al pseudocreştinismului şi al 
falselor biserici din Apus. El cuprinde în sine, 
întregul umanism european, în frunte cu 
papismul. Pseudocreştinismul şi pseudobisericile 
din Apus nu sunt altceva decât erezie peste erezie. 

Aceste erezii înlătură pe Hristos, Dumnezeu- 
Omul, punând în locul lui pe om (papa). In 
această privinţă nu este deosebire între papism, 
protestantism, ecumenism şi alte erezii, al căror 
nume este legiune”. 

Iar la noi în ţară, Sfântul Paisie de la Neamţ 
şi câţiva mari duhovnici contemporani, printre 
care Părintele Rafael Noica, Părintele Dumitru 
Stăniloae, care a afirmat: „Eu nu sunt pentru 
ecumenism.  Socotesc că ecumenismul este 
produsul masoneriei. Iarăşi vor să relativizeze 
credința cea adevărată. Ecumenismul este pan- 
erezia timpului nostru. Biserica Romano-Catolică 
şi Biserica Ortodoxă, nu sunt surori. Nu există 
decât un singur Cap al Bisericii, lisus Hristos. Nu 
poate exista decât un singur trup, adică o singură 
Biserică. Deci noţiunea de biserici surori este 

improprie”. Un Domn, o credință şi un 
botez. 

Biserici surori cu Biserica Ortodoxă Română 
sunt toate celelalte Biserici Ortodoxe din lume. 

Chiar Părintele Arsenie Papacioc cu lucrarea 
„Singur Ortodoxia” întăreşte cele zise mai sus. 

Nu se exclud dialogurile şi întâlnirile între 
reprezentanţi ai Bisericilor Ortodoxe şi reprezen- 
tanţi ai altor credinţe (chiar păgâne), dar acest 
dialog să aibă o singură menire: ca aceşti 
reprezentanţi să vadă şi să creadă că Ortodoxia 
este singura mântuitoare, singura care deține 
adevărul, fapt confirmat şi de minunile de 
netăgăduit care se întâmplă şi astăzi în Biserica 
Ortodoxă (coborârea Sfintei Lumini la Ierusalim, 
aghiazma ş.a... 

Acest material prezintă citate din lucrările şi 
predicile Părintelui Cleopa care îndeamnă la 
păstrarea credinţei noastre Ortodoxe, fără a face 
vreun compromis cu catolicismul sau cu celelalte 
confesiuni. 


„Ce înseamnă anatema?! 


Trei pedepse are Biserica! Afurisenia, pe care o 
dezleagă duhovnicul la spovedanie; caterisirea, la 
persoane sfințite — diaconi şi preoţi —, pe care o poate 
dezlega episcopul; iar anatema o poate dezlega, cu mare 
greutate, Sfântul Sinod. Anatema înseamnă pogorâre de 
viu în iad cu dracii şi tăiere de la Trupul tainic al Bisericii 
lui Iisus Hristos. Numai pe eretici poţi să-i dai anatema, că 
s-au rupt de la Trupul lui Hristos, care este Biserica”. 


Editorul 


ı „Ne vorbeşte Părintele Cleopa” vol. 9, pag. 131. 

DESPRE ORTODOXIE: 


Ce se înțelege prin Ortodoxie? 

Cuvântul „ortodoxie”, este de origine greacă, 
format din ortos şi doxa, adică dreapta credinţă, 
închinare adevărată, sobornicească, învăţătură 
care se plasează în continuitate directă şi 
neîntreruptă a  Tradiţiei apostolice, prin 
intermediul teologiei patristice şi neopatristice şi 
care formează credinţa comună a Bisericii 
neîmpărţite din primul mileniu. Ortodoxia se 
identifică cu însăşi tradiţia apostolică, aşa cum a 
fost confirmată, interpretată şi dezvoltată prin 
consensul Bisericii Universale. De fapt didascalia 
— adică regula de credinţă apostolică — a fost 
criteriul de bază al Ortodoxiei. 

De aceea, orice ruptură în continuitatea 
Tradiţiei apostolice a fost considerată ca o 
corupţie sau abandonare a Ortodoxiei, care poate 
să ia forma fie a unei erezii, fie a unei „confesiuni” 


separates. 


Dar prin care mijloace s-a menţinut 
până în zilele noastre învățătura de 
credinţă ortodoxă exactă şi neschimbată? 


3» 


2 „Călăuză în Credinţa Ortodoxă” pag. 119. 
3 Dicţionar de teologie Ortodoxă, de Preot Dr. Ioan 


Bria, Bucureşti, 1981, p.272-277. 

Aici, frate, ar fi multe de vorbit, dar aşa, cât 
mai pe scurt, îți voi spune: Sfânta credinţă cea 
dreptmăritoare a Bisericii lui Hristos Ortodoxia s- 
a menţinut neschimbată, de-a lungul veacurilor, 
prin învăţătura Sfintei Scripturi şi prin Sfânta 
Tradiţie Apostolică, prin hotărârile celor cinci 
Sinoade Apostolice; prin învăţăturile canoanelor 
celor şapte Sinoade ecumenice şi ale celor locale, 
deoarece, după învățătura  dumnezeiescului 
părinte loan Gură de Aur, „Cârma Bisericii lui 
Hristos sunt dumnezeieştile canoane” apoi 
Pravilele Bisericeşti, aşa cum a fost Pravila Mare 
Bisericească, Îndreptarea Legii, 1652, Pravila de la 
Govora, 1640, Pravila lui Vasile Lupu, Pravila lui 
Sachelarie ş.a. 


DESPRE CREDINŢĂ? 


Noi, dintru începutul plămădirii acestui 
neam, aşa ne ştim, români şi creştini ortodocşi. 
Aşa ne-am născut şi avem datoria să păstrăm 
curat şi deplin ce am moştenit de la străbuni, ca 
de la Dumnezeu. Dar noi, obşte ortodoxă română, 
să nu uităm niciodată evlavia, râvna şi jertfa 
domnitorilor, strămoşilor şi părinţilor noştri, cu 
care ei au apărat de-a lungul a două mii de ani, 
patria şi această credinţă care le-au fost date drept 
sfântă moştenire de la Domnul nostru lisus 
Hristos, prin Duhul Sfânt, în Biserica Sa 
dreptmăritoare. 

Nu vrem să stricăm liniştea nimănui în cele 
ale conştiinţei, dar nici nu vrem a ne depărta şi a 
părăsi moştenirea străbună în care noi simţim că 
stă unitatea adâncă a neamului nostru. 

Pentru noi, patria şi ortodoxia sunt „grădina 
Raiului” dată nouă de Dumnezeu să „lucrăm în ea 
şi să o păzim” (Facere 2, 15) cu sfinţenie. 

Să ştiţi că nu toată credinţa în Dumnezeu 
este bună. Auzi ce spune marele Apostol Pavel: 
Fiule Timotei, sfătuieşte pe creştini să fie sănătoşi 
în credință. Poate să creadă cineva în Dumnezeu 
şi credinţa lui să nu-i aducă nici un folos, dacă nu 
crede cum mărturiseşte Biserica, adică credința 


4 „Ne vorbeşte Părintele Cleopa” vol. 3, pag. 7. 

adevărată Ortodoxă. Şi dracii cred în Dumnezeu! 
Nu spune Apostolul Iacob (cap. 2,19) că şi 
demonii cred şi se cutremură? Dar ce le foloseşte 
diavolilor credința, dacă nu fac voia lui Dumnezeu? 

Primul fel de credinţă este credinţa 
dreaptă, adică ortodoxă, singura care este 
lucrătoare şi mântuitoare. 

Apoi este credința  schismatică. 
Schismatici sunt acei cu stilul vechi de la noi. Ei 
au credință ortodoxă, exact ca noi, dar fiindcă nu 
ascultă de Biserică, se numesc dezbinați de 
Biserică. Sunt afurisiți de Biserică, până vin şi se 
întorc înapoi, să asculte de Sfântul Sinod. 

Credinţa catolică, care înseamnă universală, 
nu mai este dreaptă, adică ortodoxă, căci au 
schimbat unele dogme stabilite de Sfinţii Apostoli 
şi Sfinţii Părinţi la cele şapte Sinoade Ecumenice. 
Din această cauză ei s-au rupt de credinţa şi crezul 
ortodox şi cred în Papa. 

Apoi este credinţa eretică. Şi sectarii cred, 
dar asta este credinţă eretică. Dacă cineva 
strâmbă credinţa ortodoxă, ea nu mai este dreaptă 
şi nu-i plăcută lui Dumnezeu. Că marele Apostol 
Pavel spune aşa: Pace peste cei ce vor umbla cu 
dreptarul acesta - adică cu dreapta credință -, şi 
peste toţi aleşii lui Dumnezeu. Şi iar zice: Fiule 
Timotei, luptă-te ca un bun ostaş al lui Iisus 
Hristos, că cine nu se luptă după lege, nu se 
încununează (2 Timotei 2, 5). 

Deci este o luptă şi o credinţă lucrătoare, 
când se face după legea lui Dumnezeu. Aceasta 
este credința dreaptă. lar dacă nu-i credinţa 
dreaptă, aceea este credință eretică sau 

schismatică sau strâmbă, adică cu abatere de la 
dreapta credinţă ortodoxă. 

Protestanţii zic “Sola Fide”. Omul se 
mântuieşte numai prin credinţă, fără fapte, zic ei. 
Oare nu auzi ce spune Apostolul Iacob? Credinţa 
fără fapte este moartă, (cap. 2, 20), precum şi 
faptele fără credinţă. Deci credința care nu este 
unită cu faptele bune nu este mântuitoare; că şi 
diavolii cred, dar nu fac voia lui Dumnezeu. 

Ați auzit ce spune marele Apostol Pavel? 
Acea credinţă este mântuitoare, care se lucrează 
prin dragoste. Credinţă cunoscătoare au şi dracii, 
iar credința lucrătoare o au numai creştinii cei 
buni. Credinţa care este împodobită şi îmbrăcată 
cu faptele bune este credinţă lucrătoare, care 
aduce mântuire sufletului. Numai credinţa care se 
lucrează prin dragoste, numită credinţă ortodoxă 
lucrătoare, îl poate mântui pe om. 

Deci, să nu vă înşelaţi cu ideile sectarilor, 
care vin din sânul bisericii protestante, care zic că 
numai credința, adică “Sola Fide”, ajunge pentru 
mântuire, şi că pot să-şi facă de cap, că n-au 
nevoie de sfat. Sau “Sola Graţia”, care înseamnă 
mântuirea prin har. Nu este adevărat! 

A zis Apostolul: În dar suntem mântuiţi. Da. 
Dar acelaşi Apostol care a zis aceasta, a spus şi: 
Toţi vom sta înaintea divanului lui lisus Hristos, 
ca să luăm fiecare după cum a lucrat, după 
faptele lui. Ai auzit că cere fapte? 

Şi Mântuitorul spune în Evanghelie: Când 
va şedea Fiul Omului pe scaunul slavei Sale... şi 
va răsplăti fiecăruia după faptele lui; şi în 
psalmul 61 zice: Că Tu vei răsplăti fiecăruia după 

faptele lui. Auzi ce le spune lor Hristos? Toată 
fapta bună sau rea, o va trage Dumnezeu la 
judecată. Şi în multe părţi ale Scripturii veţi găsi 
aceasta. Deci, numai credinţa dreaptă este 
mântuitoare, dacă este unită cu faptele. 

Auzi ce spune Sfântul Apostol Iacob: Dacă 
un frate sau o soră sunt goi şi lipsiţi de hrana cea 
de toate zilele, şi cineva dintre voi le-ar zice: 
Mergi în pace! Încălziţi-vă şi vă săturaţi, dar nu 
le dați cele trebuincioase trupului, care ar fi 
folosul? Aşa şi cu credința: Dacă nu are fapte, e 
moartă în ea însăşi (Iacob 2, 14-17). Ferească 
Dumnezeu! Dumnezeu putea să-l miluiască fără 
să-l trimită la tine. Dar l-a trimis la tine să vadă 
dragostea ta; să vadă credinţa ta, că tu vrei să-l 
ajuţi, să-l hrăneşti, să-l primeşti ca pe un străin în 
casa ta şi să-l adăpi. 

Deci, credinţa ortodoxă unită cu fapta bună 
este credinţă mântuitoare. lar acea credinţă în 
care nu-ţi pasă de durerea aproapelui tău, este 
credinţă stearpă, nelucrătoare şi nu aduce 
mântuire, căci credința fără fapte este moartă. 

Credinţa mozaică, este credinţa evreilor 
primită prin proorocul Moise. Ei nu cred în lisus 
Hristos, Mântuitorul lumii, refuzând Legea cea 
Nouă adusă de El şi de aceea prigonesc pe 
creştini. 

Altă credinţă este credinţa păgână, a celor 
ce nu cred în adevăratul Dumnezeu. Cele mai 
mari religii păgâne sunt: mahomedanismul, 
budismul, brahmanismul, parsismul, hinduismul, 
şintoismul etc. Ei se închină la alți dumnezei, care 
sunt idoli sau diavoli. Ce zice psalmistul David? 

Idolii păgânilor sunt argint şi aur, lucruri făcute 
de mâini omeneşti; gură au şi nu vor grăi... şi 
celelalte. Deci, cine crede în alți dumnezei şi nu se 
închină Dumnezeului Celui în Treime, Tatălui şi 
Fiului şi Sfântului Duh, Dumnezeu Care a făcut 
cerul şi pământul, acela are credinţă păgână. 

Credinţa creştină poate fi uneori supersti- 
țioasă, alteori fanatică. Oamenii care cred în 
vrăjitorii, în descântece, în vise, în vedenii şi alte 
năluciri, aceştia sunt oameni superstiţioşi şi au 
credinţă bolnavă sau stricată. 

N-ai văzut ce spune la Cartea înţelepciunii 
lui Isus, fiul lui Sirah, la capitolul 34? Precum este 
cel ce aleargă după vânt şi vrea să prindă umbra 
sa, aşa este omul care crede în vise. Că pe mulți 
visele i-au înşelat şi au căzut cei care au 
nădăjduit în vise. Cel ce crede în vise este 
asemenea celui ce merge la vrăjitori. 

Dar ce este credinţa fanatică? Credinţa care 
nu are la bază dreapta socoteală. Are un elan în 
toate: posteşte prea mult, se nevoieşte prea mult, 
o ia straşnic cu postul, cu milostenia, cu lepădarea 
de sine, cu metaniile şi n-are un bilanț, n-are o 
dreaptă socoteală. Vorba proverbului: „N-o lua 
lată, că rămâne negrăpată!” 

Credinţa fanatică ştii cum este? Cum ai 
încărca o maşină cu fel de fel de bunătăţi şi pe 
urmă i-ai da drumul la o vale mare fără frână. Se 
duce şi unde ajunge, se răstoarnă. Gata! Aşa-l 
credinţa fanatică. 

Nu aşa! Toată fapta “bună trebuie s-o 
conducă .dreâpta credință în lisus Hristos şi 
dreapta socoteală sau cumpăna dreaptă. 

Dumnezeiasca Scriptură zice: „Nu te abate nici la 
dreapta nici la stânga. Calea de mijloc este cale 
împărătească”. Deci, credinţa care nu are 
echilibru, nu are dreaptă socoteală se numeşte 
fanatică. O ia într-o parte şi mai încolo se 
răstoarnă. 


DREAPTA CREDINŢĂ 
A NEAMULUI ROMÂNESC5 


Să ştiţi că rădăcina şi viaţa poporului nostru, 
înaintea lui Dumnezeu, este-credinţa cea dreaptă 
în Hristos, adică Ortodoxia. Noi ne-am încreştinat 
de aproape două mii de ani, din timpul Sfântului 
Apostol Andrei. 

Coloniştii romani, cărora le-au predicat 
Sfinţii Apostoli Petru şi Pavel la Roma şi cei din 
Grecia, când au venit aici cu legiunile romane, au 
adus credinţa ortodoxă. Eram daci pe atunci; 
strămoşii noştri dacii şi romanii, de la care am 
rămas noi românii. De atunci, de când am primit 
sfânta şi dreapta credinţă în Dumnezeu, poporul 
nostru a avut viaţă. Până atunci a fost mort; 
numai cu trupul era viu, iar cu sufletul era mort. 
Viaţa poporului român este dreapta credinţă în 
lisus Hristos. Băgaţi de seamă! Ca popor creştin 
de două mii de ani de când suntem noi, am avut 
toată administrația noastră şi toată tradiţia 
noastră sfântă. Să ţinem cu tărie la credinţa 
Ortodoxă. 

Aţi văzut dumneavoastră, de la primii 
voievozi creştini ai românilor, de când sunt cele 
trei Țări Române, Moldova, Muntenia şi Ardealul, 
toţi au fost creştini ortodocşi. 


5 „Ne vorbeşte Părintele Cleopa” vol. 3, pag. 37. 

Aţi văzut pe Mihai Viteazul? Mama lui a fost 
călugăriță Du-te la Mănăstirea Cozia şi vei vedea 
lângă Mircea cel Bătrân, care a întemeiat această 
mănăstire şi-i înmormântată acolo, o lespede de 
piatră pe care scrie: „Aici odihneşte Monabhia 
Teofana, mama lui Mihai Viteazul”. Ai auzit? El 
domn peste trei principate, că ocupase şi Ardealul, 
şi mama lui călugăriţă. 

Apoi şi Ştefan cel Mare. Du-te la Mănăstirea 
Probota, unde este îngropat Petru Rareş, făcută de 
el. Vei vedea lângă dânsul scris: „Aici odihneşte 
roaba lui Dumnezeu, Monahia Maria Oltea, mama 
lui Ştefan cel Mare. Ei domni şi mamele lor 
călugăriţe! Vedeţi voi câtă unire era între credinţă 
şi conducere atunci? Cel ce conducea ţara avea 
mamă călugăriţă şi frate călugăr. Aşa trebuie să 
murim! 

Au cunoscut că totul este deşertăciune. Da, 
erau adevăraţi domni. Oricât ar fi, viaţa asta este 
umbră şi vis! Este o scurtă trecere! Dar eu când 
mor, mă duc la o viaţă care nu are sfârşit. Cine are 
să se roage pentru mine? Aşa cugetau înaintaşii. 

Ai văzut că toţi îşi făceau câte o mănăstire şi 
mormânt în mănăstire? Fericiţi şi de trei ori 
fericiţi au fost domnii noştri ortodocşi: Ştefan cel 
Mare şi Sfânt, la Putna; leremia Movilă şi 
Gheorghe Movilă, la Suceviţa; Petru Rareş, la 
Probota; Lăpuşneanu, la Slatina; Alexandru cel 
Bun, la Bistriţa; Mircea cel Bătrân, la Cozia. Ai 
auzit unde era inima lor? Unde este comoara ta, 
acolo va fi şi inima ta. Pentru aceea au făcut ei 
mănăstiri, ca să fie pomeniţi sute de ani la Sfânta 
Liturghie. 

Ştefan cel Mare n-a fost baptist! Mircea cel 
Bătrân n-a fost evanghelist sau adventist! 
Alexandru cel Bun n-a fost martorul lui Iehova; 
nebunii ăştia care au ieşit acum. Nici o sectă nu 
exista în ţara noastră pe atunci. Aceştia-s draci 
care vin cu aceste credinţe din străinătate, plătiţi 
de masoni, să ne strice dreapta credinţă şi 
originea noastră şi rădăcina noastră de popor 
ortodox. 

Ce spune Sfântul Efrem Sirul? „Cu omul 
eretic să nu vorbeşti, în casă să nu-l primeşti, la 
masă să nu stai cu dânsul, bună ziua să nu-i dai”. 
Aceştia sunt înainte-mergătorii lui Antihrist. Că 
Mântuitorul a spus la Efeseni, prin Apostolul 
Pavel: Biserica este Trupul lui Hristos, iar cap al 
Bisericii este Hristos. Fiecare sectar care s-a 
despărţit de Biserică, s-a despărţit de Hristos. 
Este om al satanei. 

Evanghelia spune: În vremea de apoi vor 
leşi hristoşi mincinoşi şi prooroci mincinoşi şi pe 
mulți vor înşela. Păziţi-vă de sectari, care dau 
broşuri prin trenuri, prin gări şi prin cutiile de 
poştă şi unde văd oameni, dau gratuit otrava lor. 
Când vei vedea o carte că nu are aprobarea 
Sfântului Sinod şi nu are cruce pe ea, dă-o pe foc, 
chiar Biblie dacă este! Dacă-i sectară şi scrie să nu 
vă închinaţi la icoane, dă-o pe foc! Nici un păcat 
nu ai! Aceasta este otrava semănată de 
înaintemergătorii lui Antihrist. Toate sunt otravă. 

Să ţineţi credinţa care aţi supt-o de la 
piepturile maicilor voastre! Să ţineţi credinţa care 
o avem de două mii de ani! Nu vă luaţi după 
slugile satanei, care vin din Apus cu milioane de 

dolari. Ei cumpără pe cei proşti şi nelămuriţi în 
credinţă, să rupă unitatea şi sufletul poporului 
român şi vor să facă cele mai mari erezii şi 
nebunii în țara asta. 

Păziţi-vă de nebunii aceştia! Au case de 
rugăciuni, dar acolo-i casa satanei. Unde nu sunt 
preoți şi arhierei, nu este Hristos. Că Mântuitorul 
a spus aşa la Apostoli: Luaţi Duh Sfânt! Cărora 
veti ierta păcatele, iertate vor fi. Iar cărora le 
veți tine, ținute vor fi. Nu la sectari le-a spus 
aceasta, ci la Apostoli, la episcopi şi la preoţi. Căci 
Apostolii, prin punerea mâinilor şi prin 
succesiunea apostolică, au dat darul Duhului 
Sfânt la toţi preoţii din lume, prin hirotonii. 

Deci, băgaţi de seamă, că sectarii nu au 
ierarhie canonică; n-au pe Duhul Sfânt în ei, au 
numai pe satana; n-au cele şapte Sfinte Taine, nu 
cinstesc pe Maica Domnului şi Sfânta Cruce şi nu 
au mântuire. De aceea feriţi-vă de sectanţi. Auzi 
ce spune Apostolul Pavel? Luaţi aminte de voi şi 
de turma voastră, întru care v-a pus pe voi 
Duhul Sfânt păstori, zice la preoţi şi la arhierei. 

Celor doisprezece Apostoli, pe care i-a ales 
Hristos când S-a înălţat la cer, le-a spus: Stați în 
Ierusalim până vă veţi îmbrăca cu putere de sus! 
Şi la Duminica Mare, după zece zile, a venit peste 
ei Duhul Sfânt de sus, în chip de limbi de foc. Pe 
urmă, vorbeau toate limbile de sub cer. Şi după ce 
i-a îmbrăcat cu putere de sus, i-a trimis, zicând: 
Mergând, propovăduiți Evanghelia la toată 
lumea, botezându-i pe ei în numele Tatălui şi al 
Fiului şi al Sfântului Duh. Cel ce va crede şi se va 

boteza, se va mântui, iar cine nu va crede se va 
osândi. 

Deci, Biserica lui Hristos are ierarhie 
canonică, Duhul Sfânt este în Biserică şi cap al 
Bisericii este Hristos. Toţi sectarii care s-au rupt 
de Hristos şi nu merg la Biserică, sunt fiii lui 
Antihrist şi înaintemergători ai satanei. Să nu vă 
luați după ei! Să nu spuneţi că nu v-am spus! 

Să ţinem credinţa noastră pe care au ţinut-o 
toți voievozii noştri şi toţi protopărinţii noştri şi 
toți românii cei adevărați. Dacă vrei să fii fiu 
adevărat al lui Hristos şi al Ţării Româneşti, să ţii 
credința cea dreaptă, ortodoxă, care o ţinem de 
două mii de ani. Dacă nu, nu eşti fiu al Bisericii, 
eşti străin de neamul românesc. Nu poţi fi 
cetăţean creştin şi român, dacă nu ai dreapta 
credinţă în Hristos. Eşti străin. Nu eşti fiu al ţării. 
Că fiu adevărat al României este cel care-i 
ortodox, pentru că Biserica Ortodoxă predomină 
în ţara noastră de două mii de ani. lar pe cei care- 
s sectari să nu-i primim în casele noastre. 

Iar cei care au confesiuni aprobate de 
stat, cum sunt catolicii, treaba lor. Aceia 
sunt cu credinţa lor. Dar aceştia care s-au rupt din 
Biserica Ortodoxă şi s-au făcut sectari, nu sunt fii 
adevăraţi ai ţării noastre, nici ai Bisericii, ci sunt 
înaintemergători ai satanei. Aşa să ştiţi. Sunt 
antihrişti şi prooroci mincinoşi care vor să vă rupă 
credinţa şi să vă ducă la pierzare. Țineţi dreapta 
credință şi nu ascultați de ei! 

Ţara noastră românească ca să fie adevărată, 
cum a fost totdeauna, să ţină linia Ortodoxiei. 
Ortodocşi ne-am născut de la origine, de la 

colonizarea Daciei, ortodocşi am trăit timp de 
două mii de ani şi ortodocşi trebuie să stăm până 
la moarte. Asta este adevărata credinţă ortodoxă a 
României. Nu primiţi nimic din afară, că toţi vor 
să ne strice unitatea neamului, a credinţei şi a 
Bisericii. Toţi aceştia sunt vrăjmaşii Crucii lui 
Hristos. 

lată ce este: Când s-a trezit copilaşul tău, că 
eşti mamă şi tată, ia şi-l învaţă să fac Sfânta Cruce 
dreaptă, învaţă-l Tatăl nostru, pe urmă învaţă-l 
Crezul, Simbolul nostru de credință Niceo- 
Constantinopolitan, de la 325 şi de la 380. Dreapta 
credinţă pecetluită de două Sinoade ecumenice, 
unde a fost Sfântul Grigore Bogoslovul. Şi Crezul 
ortodox este aprobat de toate  Sinoadele 
ecumenice, până în zilele noastre. 

Noi am avut o singură credinţă în Europa 
până în 1054. Până atunci n-au existat catolici sau 
protestanți. Ortodocşi eram toţi în toată lumea. 

Deci, dacă vreţi să fiți adevăraţi fii ai Ţării 
Româneşti şi adevăraţi fii ai Bisericii Ortodoxe, nu 
primiți să staţi de vorbă cu sectarii, nu primiţi 
cărţi de la ei. Că aceşti creştini lepădaţi de Biserică 
şi hulitori de Dumnezeu, care vin din Apus, vor să 
ne strice şi credinţa şi neamul şi unitatea noastră 
naţională. Să ţineţi minte! Suntem fii ai ţării 
româneşti şi fiii adevăraţi ai Bisericii Ortodoxe! 
Nu avem nimic cu antihriştii aceia care sunt îm- 
potriva Sfintei Cruci, împotriva Sfintelor Icoane. 

Apoi, acum la sfârşitul lumii o să apară 
hristoşi mincinoşi şi prooroci mincinoşi să înşele 
lumea. Slugile lui Antihrist. 


A 


DREAPTA CREDINȚŢĂS 


Auzim întotdeauna în Simbolul Credinței, că 
noi, ortodocşii, credem întru Una Sfântă, 
Sobornicească şi Apostolească Biserică. Una, nu o 
sută. Băgați de seamă! Vai şi amar de cei care s-au 
despărțit de Biserica lui Hristos. Nu există o mie 
de biserici! Una este: Biserica Sobornicească 
Ortodoxă în întreaga lume! Cei ce s-au despărțit 
de Biserică nu au mântuire. Biserica este stâlp şi 
întărire a adevărului! Biserica este Trupul lui 
Hristos, cum zice marele Apostol Pavel, al cărui 
cap este în ceruri. 

Cei ce s-au rupt de Biserică şi au trecut la 
vreo sectă oarecare, n-au mântuire în vecii vecilor, 
măcar de-ar face orice faptă bună! Pentru că 
acelaşi apostol a spus: Credinţa este moartă fără 
fapte şi faptele fără dreapta credinţă sunt 
moarte! 

Sfântul Efrem Sirul zice: Când mintea a 
părăsit scopul blagocestiei — adică al dreptei 
credinţe -, toate faptele bune nu mai folosesc. ŞI 
fachirii cei din India şi bonzii şi yoghinii postesc şi 
se roagă, dar pentru cine? Pentru satana, nu 
pentru Hristos. Nu primeşte Dumnezeu nici o 
faptă bună, dacă nu se face după dreptarul 
Ortodoxiei. 


6 „Ne vorbeşte Părintele Cleopa” vol. 6, pag. 7. 

Auzi ce spune marele Apostol Pavel? „Pace 
peste cei ce vor umbla cu dreptarul acesta şi 
peste tot alesul lui Dumnezeu”, adică cei ce umblă 
în dreapta credință. Nu este mântuire afară de 
Biserică! Biserica-i Trupul lui Hristos. Ia să vă dau 
o pildă: Iată că acest copac, să zicem că este 
încărcat cu roade până în vârf, sau cu flori; şi 
deodată o ramură a lui se rupe şi cade pe pământ, 
încărcată de flori sau de roade. Să-mi spuneţi mie, 
mlădiţa aceea mai poate rodi? Mai poate înflori 
mai departe? Nu! Dar de ce-i bună? Se usucă şi în 
foc se aruncă. 

Hristos a spus că El este Trupul Bisericii. Eu 
sunt buciumul viței şi voi sunteți ramurile. Toată 
mlădiţa care rămâne în bucium, aduce roadă 
multă. Şi aceea care se rupe şi cade din bucium, 
se taie - zice - şi în foc se aruncă. Aşa este cu 
oricine s-a rupt de Biserică. În general, orice sectă 
ar fi, care s-a rupt de Biserică, este sortită focului 
celui veşnic. Nu mai are seva Duhului Sfânt! 

Hristos este trunchiul, este corpul copacului. 
El a dat Duhul Sfânt în Biserica Sa prin punerea 
mâinilor. Toţi apostolii au fost episcopi, şi ei, prin 
punerea mâinilor, au sfințit alţi episcopi, cum au 
fost Tit, Timotei, Filimon şi ceilalți. Prin punerea 
mâinilor, arhiereul trimite mai departe, prin 
succesiunea apostolică, Duhul Sfânt peste toţi 
preoţii şi diaconii, iar preotul, după ce a primit 
Duhul Sfânt la hirotonie, prin celelalte Taine 
cuvenite lui, sfințeşte pe toţi credincioşii. Pe altă 
cale nu vine Duhul Sfânt în sufletul omului, decât 
numai şi numai pe calea pe care a arătat-o 
Hristos. 


Hristos le spune Apostolilor: Nu voi M-aţi 
ales pe Mine, ci Eu v-am ales pe voi. Oare când 
alege Dumnezeu, poate să greşească? Cine ştie 
inimile şi rărunchii fiecăruia mai bine ca 
Dumnezeu? Când a ales El 12 apostoli şi alţi 70, 
apoi aleşi sunt! Şi nu numai că i-a ales, dar le-a 
dat mari puteri şi privilegii la aceşti aleşi ai Săi. Că 
nu la tot omul şi la tot sectarul a dat Hristos 
putere să lege şi să dezlege păcatele lumii sau să 
boteze sau să facă minuni sau să scoată dracii sau 
să facă alte semne! Nu! Acestor 12 Apostoli, pe 
care I-a ales, le-a spus: Staţi în Ierusalim, până vă 
veți îmbrăca cu putere de sus! Până a venit Duhul 
Sfânt în chip de limbi de foc şi i-a îmbrăcat cu 
putere. 

Ce spun nebunii de penticostali, că au 
botezul cu Duhul Sfânt? Anatema acestei păreri 
blestemate! Numai Apostolii au Botezul cu Duhul 
Sfânt şi cu foc, că lor li s-a dat putere să predice, 
să înveţe şi să propovăduiască. Şi le-a spus: 
Mergând, învăţaţi toate neamurile, botezându-le 
în numele Tatălui şi a Fiului şi a Duhului Sfânt. 
Şi mai departe: Întru numele Meu draci veţi 
scoate şi în limbi noi veți grăi. Lor le-a dat 
putere să facă minuni, lor le-a dat putere să 
predice şi tot lor, la Apostoli, le-a dat putere să 
lege şi să dezlege păcatele lumii. Ce zice Sfântul 
Evanghelist loan? A suflat asupra lor şi le-a zis: 
Luaţi Duh Sfânt! Cărora veţi ierta păcatele, se 
vor ierta lor şi cărora le veți ţine, vor fi ținute! 
(loan 20, 22). 

Deci numai prin Biserică se poate face 
iertarea păcatelor; numai Biserica are putere, prin 

preoţii şi arhiereii săi, să lege şi să dezlege 
păcatele lumii. Nu vă înşelaţi de nebunii aceia, 
care vă învaţă că pot ei ierta păcatele afară de 
preot şi de episcop! Niciodată să nu credeţi 
minciunile lor! 

Hristos a dat putere Apostolilor Săi, şi 
Apostolii, prin punerea mâinilor, au dat putere la 
episcopi şi la preoţi. Deci fără preot nu este 
mântuire, fără preot nu este iertare şi dezlegare! 
Fără harul preoţiei şi al arhieriei, nu este Biserică, 
că zice Sfântul Ciprian: „Fără arhierei, Biserica nu 
este Biserică, şi fără preot, creştinul nu se poate 
numi creştin”. 

Deci, ţineţi-vă de Biserica lui Hristos, care de 
2.000 de ani stăpâneşte miliarde de suflete! Nu 
ieşiţi din corabia mântuirii! Nu vă băgaţi în luntre 
sparte şi vă aruncaţi în valurile iadului şi să vă 
pară că vă mântuiţi afară de Biserică! Cine este 
afară de Hristos, acela este afară de Biserică! Cine 
este afară de Biserică, acela este afară de Hristos! 
Pentru că Biserica este Trupul lui Hristos, 
rămâneţi în Hristos, rămâneţi în "buciumul viței”, 
în trunchiul şi trupul lui Hristos, care este 
Biserica, şi nu vă înşelaţi că mai este mântuire 
afară de Biserică! Dumnezeu să vă ajute. Amin. 

6. Catolicii mai au o dogmă nouă: 
imaculata concepţie. Ei zic că Maica Domnului 
ar fi născută de la Duhul Sfânt. Nu-i adevărat. 
Este născută în chip firesc din dumnezeieştii 
Părinţi, Ioachim şi Ana, ca rod al rugăciunii. 

7. Au substanţialitatea. La sfinţirea 
Darurilor catolicii nu fac rugăciunea de invocare a 
Sfântului Duh, cum facem noi la Sfânta Epicleză. 
Ei zic că Darurile se sfinţesc singure, când se zice: 
Luaţi mâncaţi... şi celelalte. Nu au rugăciunea de 
pogorâre a Duhului Sfânt, peste Daruri. 

8. Celibatul preoţilor; preoţilor catolici 
nu se căsătoresc. Sunt celibatari, împotriva 
Sinoadelor Ecumenice, care au hotărât ca preoţii 
de mir să aibă familie. 

9. Ei au şi indulgenţele papale. Altă 
rătăcire. Papei, dacă îi dai parale multe, poţi să 
faci oricâte păcate, te iartă, te dezleagă. Sfinţii lor 
au prea multe fapte bune, n-au ce face cu ele, le dă 
papei, iar el vinde aceste merite prisositoare spre 
iertarea păcatelor oamenilor care nu au destule 
fapte bune. 

10. Şi încă un punct important: 
mirungerea. Catolicii nu miruiesc copiii imediat 
după Botez, ci la şapte-opt ani şi numai arhiereii îi 
miruiesc. 

lată acestea sunt punctele dogmatice şi 
canonice principale care despart Biserica 
Ortodoxă de cea catolică. 


CELE PATRU LEGI DUPĂ CARE 
VA JUDECA HRISTOS LUMEA? 


Acum voi zice câteva cuvinte şi despre 
conştiinţă, că cine îşi păzeşte conştiinţa sa curată, 
negreşit moartea îl găseşte fericit şi pregătit. 
Conştiinţa este judecătorul cel drept pe care l-a 
pus Dumnezeu înlăuntrul nostru. 

Conştiinţa nu poate fi reflexia materiei în 
veacul veacului. Ea este glasul lui Dumnezeu în 
om şi ea pururea îl mustră, când greşeşte: 
"Omule, de ce ai făcut asta?" 

Această lege a firii o au şi chinezii, o au şi 
creştinii, o au şi budiştii şi brahmanii şi 
mahomedanii. Este legea cea dintâi pe care a pus- 
o Dumnezeu în inima omului de la creaţie, după 
care s-a condus lumea până la Legea cea scrisă. 
M-a întrebat un avocat necredincios: 

— Părinte, eu nu mă împac cu judecata de 
apoi! 

— Dar de ce nu te împaci, frate? Cum aşa? 

— Cum, părinte, o să mă judece Hristos, dacă 
eu aş fi chinez sau de alt neam, care n-am auzit de 
El? Ei de acolo nu au auzit de Hristos. Oare 
Dumnezeu pedepseşte cu nedreptate? El este 
drept. Cum o să mă judece şi o să mă 

pedepsească, dacă eu nici nu am auzit de 
Evanghelia lui Hristos? 

- Stai oleacă! Dumneata ştii să învârteşti 
actele acolo, să faci procese verbale sau ce faci 
dumneata. Scriptura însă nu o cunoşti. Eşti un 
raționalist, desfaci firul în 40 şi te prăpădeşti cu 
totul, umblând de capul tău. 

Patru legi sunt după care Dumnezeu va 
judeca tot pământul. Nu una, ci patru. Şi nimeni 
nu poate scăpa de urgia şi dreptatea lui 
Dumnezeu, fie chinez, fie brahman, fie budist, fie 
creştin, fie mahomedan, fie evreu, pentru că 
Dumnezeu este drept, cum zice apostolul: 
Dumnezeu este drept şi tot omul mincinos. 

Dumnezeu deoarece este drept, a pus aceste 
patru legi, ca pe toți să-i judece după dreptate. 

Cea dintâi este legea firii sau legea 
conştiin-ței. Prin această lege a  mustrat 
Dumnezeu pe Cain, când a omorât pe fratele său 
Abel. Că auzi ce spune Scriptura: "Atât era 
mustrat de conştiinţă că a căzut în deznădejde şi a 
strigat aşa: Mai mare este greşeala mea, decât a 
mi se ierta mie". 

A căzut în deznădejde, că a ucis pe fratele 
său Abel, păstorul; că Dumnezeu i-a primit 
aceluia jertfa şi el l-a zavistuit şi, ieşind la câmp, l- 
a omorât. Legea conştiinţei îi spunea: "Ce-ai 
făcut? Ai omorât pe fratele tău!'. Aude pe 
Dumnezeu: 

— Cain, unde-i fratele tău? 

Dar el, în loc să zică: "Doamne am greşit", a 
zis: 

— Dar ce, eu am păzit pe fratele meu? 

Şi i-a zis Dumnezeu: 

— Glasul sângelui fratelui tău strigă către 
Mine din pământ. Pentru că ai făcut aceasta cu 
toate pedepsele te voi pedepsi pe tine şi cine te va 
omori pe tine înşeptit se va pedepsi... 

Şi a trăit Cain peste o mie de ani, cum scrie 
în Hronograful lui Chedrin, şi nimeni nu-l omora, 
că se temea de pedeapsa care era pusă de 
Dumnezeu asupra lui. 

Care au fost cele şapte pedepse ale lui Cain, 
pentru că a ucis pe fratele său, Abel, scrie în 
Sfânta Scriptură la Facere, capitolul IV. 

Mai întâi a fost deznădejdea, apoi plânsul, 
că plângea gemând pe pământ, apoi tremurarea; 
apoi zbuciumul, apoi frica şi izgonirea, căci fugea 
dintr-un loc în altul, de teamă că-l vede 
Dumnezeu; apoi blestemarea pământului să nu-şi 
dea roadele sale. 

Orice om de pe pământ, când face rău, este 
mustrat de conştiinţa sa, care îi spune: "De ce ai 
făcut rău?" Aceasta este legea cea dintâi dată de 
Dumnezeu omului, numită şi legea conştiinţei sau 
legea firii. 

A doua lege, care stă în faţa noastră veşnic, 
cum arată Sfântul Grigorie de Nyssa şi care, ca o 
trâmbiță din înaltul cerului răsună pururea şi ne 
arată pe Dumnezeu, este legea zidirii. 

Cine a făcut cerul, pământul şi toate câte 
sunt? Luna, ierburile, florile, peştii, mările, 
râurile, pietrele, copacii, munții, toate 
viețuitoarele de pe uscat, din apă şi din aer. Cine 
le-a făcut, fraților? Cine a făcut ceasul universului 
care merge cu atâta precizie şi uimire, încât 

nimeni nu-l poate imita? Nimeni altul decât 
Bunul Dumnezeu! Centrul de îndrumare al acestei 
lumi este Ziditorul ei, Dumnezeu, Care a pus 
rânduială în toate. 

Această lege a zidirilor este ceea ce spune 
proorocul David: Cerurile spun slava lui 
Dumnezeu şi facerea mâinilor Lui o vesteşte 
tăria. Cum? Prin aşezarea lor sferică şi prin 
imensa lor depărtare; prin spaţiu interstelar, care 
are miliarde de ani călătoria luminii, prin 
mişcarea aştrilor cereşti, a zodiacului şi a 
planetelor cu atâta măsură şi precizie, încât 
uimeşte mintea celor mai mari astronomi din 
lume. 

Ce-a zis Isac Newton, marele fizician englez, 
care treizeci de ani a fost ateu şi la urmă când a 
descoperit "Legea gravitaţiei universale" şi a văzut 
că fiecare planetă o atrage pe cea mai mică şi nu o 
lasă să se depărteze, nici să se sfărâme sau să 
meargă în neregulă în lumea astrelor cereşti. A 
pus aparatele pe masă şi a zis: „Mare eşti, 
Doamne, şi minunate sunt lucrurile Tale şi nici un 
cuvânt nu este de ajuns spre lauda minunilor 
Tale!” 

Vezi? El, aflând ştiinţa din afară, a venit la 
frica de Dumnezeu, cunoscând minunile cele mari 
din lumea astrelor. Ce-a zis Kepller, Isac Newton 
şi ceilalţi, de care nu îmi ajunge vremea să-i 
amintesc, când s-au convertit, văzând ei zidirea 
lui Dumnezeu că nu-i singură, că are un centru de 
îndrumare şi o precizie, care uimeşte toată 
mintea? 


Din secretele naturii încă nu s-a descoperit 
nici unu la miliard. Că înţelepciunea lui 
Dumnezeu n-are margini şi nici nu va avea în 
veacul veacului, pentru că nemărginită este 
înţelepciunea Creatorului. 

Deci, a doua lege care ne stă tuturor în faţă 
este Legea zidirilor sau a creaţiei. Că prin 
contemplaţia naturală în duh, noi ne suim de la 
raţiunile lucrurilor, la Ziditorul lor. 

Dacă vezi corabia, trebuie să te gândeşti că a 
fost un meşter care a făcut-o; dacă vezi o haină 
bună pe un om, trebuie să ştii că a fost bun şi 
croitorul. Dacă vezi un palat, o clădire 
arhitecturală frumoasă, să ştii că a fost un arhitect 
deştept. Dacă vezi un ceas, negreşit este un 
ceasornicar priceput care l-a făcut. Orice altceva 
vezi, nu poţi zice că s-au făcut singure. 

Deci, toate acestea ne arată că este un 
Făcător şi, dacă este, trebuie să ne temem şi să 
ascultăm de El, ca să nu ne pedepsească după 
dreptate. 

A treia lege este Legea scrisă, dată de 
Dumnezeu lui Moise pe Muntele Sinai, adică cele 
zece porunci şi tot Vechiul Testament, după care 
va fi judecat poporul ales, adică evreii. 

A patra şi ultima lege este Legea Darului, 
Legea desăvârşirii, Legea dragostei lui lisus 
Hristos, adică Sfânta Evanghelie. După această 
lege dumnezeiască vor fi judecaţi toţi creştinii 
botezați în numele Preasfintei Treimi. 

Cea dintâi a fost legea firii, care rămâne 
generală pentru toate popoarele până la sfârşitul 
lumii. Cea de-a doua, legea zidirilor, este la fel cu 

cea dintâi. După cea dintâi şi a doua lege se vor 
judeca toate popoarele lumii, afară de creştini şi 
de evrei. După Legea scrisă, adică după Vechiul 
Testament se vor judeca evreii. lar după Legea 
Darului şi după Evanghelie vom fi judecaţi noi 
creştinii, fiindcă legea noastră este mai 
desăvârşită decât toate celelalte legi. Iar dacă o 
călcăm, mai mare păcat avem şi mai mare muncă 
vom avea decât ei, care n-au cunoscut Evanghelia. 

Aşadar, ne-a pus Dumnezeu asemenea 
avocat. Să nu ne înşelăm, fraţilor, şi să zicem că 
Dumnezeu nu ştie ce facem fiecare. Nici nu vei 
putea să spui că nu ai păcat, pentru că n-ai ştiut, 
că ai fost chinez sau turc sau ateu. 

Păgân dacă ai fost, dar conştiinţă ai avut şi 
după acea lege te va judeca. Zidirea ai văzut-o. Nu 
ţi-ai pus niciodată întrebarea cine a făcut cerul, 
soarele, pământul şi toate, ca după aceea să te 
gândeşti şi să te temi de Dumnezeu, Care a făcut 
toate? 


SFÂNTA LUMINĂ - 
MĂRTURIE PENTRU 


DREAPTA CREDINȚĂ» 


Creştinismul acoperă pe fața pământului 
mai mult de un miliard şi jumătate care cred în 
Hristos din toate religiile lumii. Dar credinţa cea 
dreaptă de sub cer în creştinism este Credinţa 
Ortodoxă. 

Eu am fost la Ierusalim la Mormântul 
Domnului. Eram la Ain Karem, unde s-a născut 
Sfântul Ioan Botezătorul. Eram acolo unde s-a 
întâlnit Maica Domnului cu Sfânta Elisabeta, când 
s-a umplut Elisabeta de Duh Sfânt şi a zis: De 
unde este aceasta să vină la mine Maica 
Domnului meu? Era acolo o mănăstire mare 
spaniolă şi alta rusească de maici. Acolo este 
scrisă cântarea de la Luca: Măreşte, suflete al 
meu, pe Domnul şi s-a bucurat duhul meu de 
Dumnezeu Mântuitorul meu, cântarea „Ceea ce 
eşti mai cinstită” pe care noi o cântăm totdeauna 
în biserică. 

Acolo în mănăstire este scris în aproape 
toate limbile de sub cer cântarea aceasta, cum este 
scris în mănăstirea Pater Noster rugăciunea Tatăl 
Nostru în toate limbile de pe pământ. Noi căutam 
rugăciunea în limba română şi nu o găseam. Era 

în limba chineză, birmaneză, engleză, germană, 
poloneză, rusă, dar în româneşte nu găseam. 

Ne întâlnim acolo cu o profesoară de istorie 
evreică din Bucureşti. Numai de zece ani era 
acolo. Ne-a auzit că suntem români şi ne-a 
întrebat: „Ce căutaţi, părinte? Eu sunt evreică din 
Bucureşti, profesoară de istorie. Haideţi să vă arăt 
eu cântarea de la Luca. Uite aici. Alături de cea în 
franceză”. După ce ne-a arătat, ne-am dat la 
umbra unui arbore, că era cald — era pe la amiază 
— şi a stat de vorbă cu noi aproape două ceasuri. 

— Părinte, eu sunt profesoară de istorie şi 
cunosc istoria românilor, a evreilor, a arabilor şi a 
egiptenilor. 

— Spune mata, cine primează aici, în Ţara 
Sfântă, dintre toate religiile? 

— Ortodocşii, părinte. Dintre toate religiile în 
Țara Sfântă primează ortodocşii. Grecii nu sunt 
mulţi, dar aşa a lăsat Dumnezeu că-s tradiţionali; 
ţin la legea sfântă. Sunt patru sfinte altare 
internaționale. Mormântul Domnului, unde intră 
toate religiile lumii. Vezi la noi în altar, dacă ar 
intra o femeie, este sub mare canon. Acolo la 
Mormântul Domnului intră şi femei şi copii şi 
turci şi arabi, toată lumea. Aşa-i şi la mormântul 
Maicii Domnului, aşa-i şi la Betleem, unde s-a 
născut Mântuitorul, şi aşa-i şi la Nazaret. Deci 
patru altare internaţionale sunt în mâna grecilor. 

Grecii slujesc drept pe Mormântul 
Domnului. Imediat după noi vin catolicii. Catolicii 
sunt foarte mulţi ca număr, sunt vreo 700 
milioane. După catolici vin armenii. Ei nu slujesc 


la Mormântul Domnului, au un altar la Sfântul 
Cuvucliu, în spatele Sfântului Mormânt. 

Dar, ia gândiţi-vă dumneavoastră, dacă n- 
am fi avut noi ortodocşii dreptate acolo, păi Sfânta 
Lumină nu se cobora la noi, avea să se coboare la 
catolici sau la armeni, care-s foarte întăriţi, că 
acolo în Ierusalim sunt străzi întregi de armeni, 
sunt boieri mari, moşieri. Dar numai la noi, la 
ortodocşi, vine Sfânta Lumină. Şi nu vine de 
acum, ea vine tocmai din secolul II, din secolul I 
chiar a început să vină. 

Şi au fost mari persecuții, că au fost perşii 
care au ocupat Ierusalimul de multe ori, apoi l-au 
ocupat turcii. 

Ai văzut cum este acolo? Îmi spunea 
părintele diacon Heruvim, de la Mănăstirea Sinai: 
„Ehei, dacă n-ar veni Sfânta Lumină la ortodocşi, 
de când nu mai eram noi aici! Dar aceea îi pune pe 
gânduri pe toţi. Că vine când fac ai noştri Sfânta 
Liturghie”. Au încercat ei multe. 

Ce-au făcut armenii la 1424? Pe atunci 
Patriarhia de Ierusalim era săracă. Ocupaseră 
turcii Ierusalimul şi erau trei sultanate mari 
turceşti: unul în Damasc, unul în Egipt şi unul la 
Bagdad — în Irakul de azi. Turcii au intrat din 
secolul VII, la anul 629, şi au făcut moscheea lui 
Omar acolo. 

Armenii fiind foarte bogaţi, fiind negustori, 
le-au spus turcilor aşa: „Dumneavoastră puneţi o 
taxă mare pe Mormântul lui Hristos şi căpătaţi 
bani, şi, dacă ortodocşii o s-o poată plăti, să 
slujească ei de Paşti acolo, dacă nu pot s-o 
plătească, atunci să slujim noi”. Că îi întrebau 

turcii pe armeni: „De ce nu vine Sfânta Lumină la 
voi şi nici la alte culte, ci vine numai la ortodocşi?” 

Dar ei au găsit un pretext: „De aceea nu vine 
la noi, pentru că ortodocşii slujesc pe Sfântul 
Mormânt, şi noi nu vezi că avem altar deoparte? 
Dar dă-ne voie şi nouă să slujim şi să vezi că o să 
vină la noi Sfânta Lumină”. Şi atunci turcii au vrut 
să tragă sforile, că ei nu cred nici ca armenii, nici 
ca noi: „Stai, măi, că aici este rost de bani!” 

Au pus o taxă de 9000 de galbeni pe 
Mormântul Domnului şi au trimis la patriarhul de 
Jerusalim: „Dacă nu plătiţi această taxă, de Paşti 
nu mai intraţi la Mormântul Domnului. Noi avem 
nevoie de bani!” 

Poporul nostru de la Ierusalim, cum este şi 
astăzi, este puţin numeros. Este patriarhul, 12 
mitropoliți şi 120 de preoţi şi vreo 6000 de 
creştini. Atâta avem în Patriarhia Ierusalimului. 
Ea este mare fiindcă este locul cel mai sfânt din 
lume, unde S-a născut Domnul, unde a pătimit, 
dar nu ca număr. Ca număr sunt patriarhii mult 
mai mari față de cea de acolo. 

Patriarhul a chemat la biserică creştinii şi le- 
a zis: „Uite ce-i: de Paşti nu putem face Slujba 
Învierii la Mormântul Domnului, că ni s-a pus 
taxă mare de la turci”. Până să adune banii, s-au 
dus armenii la sultanatul din Egipt şi la cel din 
Damasc şi le-au spus: „Domnule, noi plătim taxa 
asta, dar daţi-ne voie nouă să slujim anul acesta la 
Mormântul Domnului, să vedem, nu va veni 
sfânta lumină la noi?” Aceia bucuroşi: „Aduceţi 
banii încoace!” După ce-au adus banii, mai erau 
trei săptămâni până la Paşti. 

Sultanul a dat un fel de act — un hatişerif, un 
firman -— în care a spus aşa: „Anul acesta 
ortodocşii nu vor sluji la Mormântul lui Hristos, 
că n-au putut plăti taxa”. Când au auzit creştinii, 
că veniseră închinători de prin toate ţările, au zis: 

— Vai de noi! 

— Ce? 

— Ne-au scos de la Mormântul Domnului! 

— Şi cine slujeşte? 

— Armenii cu patriarhul şi mitropoliţii lor. 

S-au temut şi sultanul şi generalii lor: „Măi, 
are să fie o luptă şi o încăierare pentru credinţă!” 
„De ce?” „O să se ia armenii cu ortodocşii”. De la 
credinţă, omul şi moare. Şi-au dat seama, cum a 
fost şi cazul. 

Au trimis armată turcească cu doi generali, 
şi au spus: „Care-i armean, daţi-i drumul în 
biserică, care-i ortodox, afară! Nici preot, nici 
diacon, nici episcop, nimic ortodox nu intră de 
Paşti acolo. Trei zile. Să intre armenii, să facă 
liturghia lor”. 

Un general turc a stat la piatra ungerii — care 
aţi fost la Ierusalim ştiţi că piatra ungerii e în 
pridvor — să nu intre vreun ortodox în biserică. 
Unul i-a izolat pe ortodocşi afară. Patriarhul a 
venit cu câţiva preoţi şi s-au întrebat: „Ce facem?” 
„Lasă, că dacă-i autoritate nu te poţi pune cu 
stăpânirea, mai ales cu turcii, stăpânire păgână, 
noi vom face Liturghia afară. Aducem Sfântul 
Antimis, ca la orice biserică!” 

S-au băgat armenii şi un general, adică un 
paşă turcesc, aici sus unde-i biserica Sfântului 
Iacob şi a dat ordin: „Voi, ortodocşii, slujiţi afară 

şi nu vă amestecați, că uite, sabia e în mâna 
noastră!” Fiecare a ştiut: „Ei sunt cu sabia, noi 
suntem cu crucea; noi trebuie să răbdăm, că lor 
le-a dat Dumnezeu stăpânirea aici!” 

Au intrat armenii şi au început slujba de cu 
seară, că şi ei sunt creştini, numai că sunt 
monofiziţi, ei cred o voie şi o fire în Hristos. S-au 
despărţit de noi la Soborul IV din Calcedon, la 
451, pe timpul împăratului Marchian. 

Turcii pândeau, că au pus lângă Mormântul 
Domnului un paşă, să vadă. A văzut că patriarhul 
armean, mitropoliţii, episcopii şi preoţi armeni s- 
au îmbrăcat. Au slujit armenii, dar Sfânta Lumină 
n-a venit la ei. Au slujit, nici un semn. 

Ai noştri au găsit afară un platou şi au făcut 
Sfânta Liturghie acolo, lângă un stâlp mare de 
marmură, pe care-l vedeţi şi azi acolo, care vă 
duceţi. Când au cântat, ortodocşii, la ora 12 
«Hristos a înviat!», stâlpul acesta a pocnit ca un 
tun, „bum!”, şi a venit Sfânta Lumină mare 
deasupra stâlpului. Când a văzut patriarhul a luat 
lumânările şi a aprins Sfânta Lumină de la stâlpul 
acela de marmură, şi a zis: „Veniţi de luaţi 
lumină!” 

Şi lumina a venit tot unde erau ortodocşii, 
unde slujeau afară. Atunci un turc, când a văzut 
minunea asta, cum a bufnit stâlpul, a crăpat şi a 
ieşit Sfânta Lumină, a sărit de sus şi a zis: „Mare 
este Hristos. Dumnezeu este Hristos!” Celălalt 
general a venit şi a văzut minunea. 

— Ce-a zis acesta? 

— A crezut minunea. 

I-a tăiat capul. Ăsta, general turc, i-a tăiat 
capul la celălalt, fiindcă a crezut. 

Asta s-a întâmplat la anul 1424. Mergeţi la 
Ierusalim să vedeţi stâlpul acela cu minune, unde 
a ieşit Sfânta Lumină la ortodocşi! L-am sărutat şi 
avem şi fotografia. Că eu am fost la Ierusalim, la 
mănăstirea Sfintei Melania, şi am sărutat sfintele 
moaşte a acestui general turc, şi se fac multe 
minuni la aceste moaşte. 

Este în sicriu de argint aurit în mănăstirea 
Sfintei Melania, unde este şi peştera Sfintei 
Melania. De ce-s sfinte moaşte? Generalul care a 
văzut Sfânta Lumină când a ieşit din stâlp şi a zis: 
„Dumnezeu este Hristos, cred în Hristos!”, i s-a 
tăiat capul şi a murit mucenic. Şi atunci a auzit şi 
sultanul şi a zis: 

— Măi, degeaba i-am oprit pe ortodocşi. 
Adevărul este la ei. 

Dar au pus un ciubăr cu murdărie la uşa 
bisericii, că ei vroiau să-i spurce, ori pe noi ori pe 
armeni, că ei nu erau creştini, şi le-au spus aşa la 
armeni: „Dacă nu vine Sfânta Lumină la voi, cu 
toate că aţi dat bani, mâncaţi toată murdăria asta, 
că voi aţi zis că dacă slujiţi la Mormânt vine Sfânta 
Lumină; iar dacă o veni Sfânta Lumină la voi, îi 
punem pe creştinii ortodocşi să mănânce!” 

Şi le-au pus nişte linguroaie acolo. Şi a dat 
ordin la armeni, ca toţi, şi patriarh şi mitropoliți, 
să ia câte o lingură de murdărie de acolo. Toţi au 
luat câte o lingură de murdărie de acolo. Aşa le-au 
făcut. De atunci au armenii ciudă pe nol. 

De aceea este bine să nu mănânci de la 
armean, că el caută să te spurce. Au mare ciudă pe 

noi de atunci, că i-au spurcat turcii, nu noi, că au 
cerut să slujească la Mormântul Domnului. 

Tot armenii mai încercaseră să arate că 
Sfânta Lumină nu vine cu adevărat. „Ştim noi de 
ce vine Sfânta Lumină la ei. Ei au la candelele lor 
vreun meşteşug. Au ceva fosfor, fitilele sunt cu 
fosfor, şi când vine Sfânta Lumină face cineva 
acolo un meşteşug de se aprinde una, şi celelalte 
având fosfor se aprind toate singure”. 

Asta a fost cu 500 ani mai înainte, armenii 
având ciudă pe ortodocşi. Şi atunci a dat ordin 
sultanul: „Toate candelele la mormântul lui 
Hristos la Paşti să fie de fier, şi în loc de fitil la 
candelă să pună cuie — au pus cuie de fier —, să 
vedem dacă o să se mai aprindă”, că se aprindeau 
toate candelele odată, sunt mii de candele. Şi au 
pus cuie de fier şi candele de fier, şi au luat pe cele 
care erau de argint şi de aur. 

Când au cântat ortodocşii „Hristos a înviat” 
la miezul nopţii s-au aprins toate candelele. Cuiele 
au luat foc şi ardeau ca fitilul de bumbac şi de 
iască. Şi când au văzut turcii s-au speriat şi atunci 
mulţi au crezut în Hristos. „Măi, am pus cuie şi s- 
au aprins toate candelele!” 

Pe urmă altă minune mare cu Sfânta Lumină 
a fost la 1104, când s-a întemeiat Imperiul Latin 
de Răsărit, când au ocupat catolicii Mormântul 
Domnului pe timpul împăratului Isac şi al lui 
Baldovin, că noi avem scrise toate acestea. Cum 
s-a întâmplat? 

Când s-au făcut cele opt cruciade, pornite de 
la Apus, să cucerească Sfântul Mormânt de la 
turci, că toate ţările din Occident sunt catolice, a 

reuşit Godefroy de Bouillon prima cruciadă şi 
alţii, că a avut armată. S-au unit cavalerii francezi, 
cavalerii teutoni, cavalerii de Malta, spanioli, 
toate popoarele şi au pornit o cruciadă mare 
contra turcilor. Şi într-adevăr au bătut pe turci şi 
au luat Mormântul Domnului. Şi atunci catolicii 
dacă l-au ocupat ei, au zis: „Noi am scos 
Ierusalimul din robia turcilor. De acum este al 
nostru”. 

Catolicii au făcut multe cât au stat acolo. 
Vezi la mormântul Maicii Domnului câte trepte au 
făcut, au făcut biserica Rotonda, au făcut multe 
mănăstiri catolice în jurul Ierusalimului, tot în 
numele lui Hristos, dar pe ortodocşi i-au dat 
deoparte. A venit vremea să ajungă la Paşti. 

A venit lumea de pe lume, căci catolicii sunt 
mai mulţi ca noi, au venit să vadă Sfânta Lumină. 
Pe patriarhul nostru cu toţi preoţii i-au dus la 
Mănăstirea Sfântului Sava, la 30 de km de 
Ierusalim, şi i-au închis acolo. „Staţi şi slujiţi 
alci! Voi ortodocşii, n-aveţi ce căuta la 
Mormântul lui Hristos!” 

Şi a slujit papa înconjurat de cardinali, de 
preoţi şi a făcut rugăciune la Mormântul 
Domnului. Şi când a fost vorba de înviere, au 
cântat şi ei „Invierea Ta, Hristoase...”, dar nici un 
semn. Împăratul fiind de faţă a zis: „Eu am fost 
anul trecut aici şi lumina a venit la ortodocşi, de 
ce n-a venit şi la voi?” Şi au slujit până dimineaţă, 
şi nici un semn. 

— Unde-i patriarhul ortodox? 

— A fost ordin de la măria ta să-l ducem la 
Sfântul Sava. E acolo cu preoţii. 

— Duceţi-vă şi aduceţi pe patriarhul ortodox 
înapoi, că eu vreau să văd Sfânta Lumină şi 
adevărul, doar e Paştele acum, a înviat Hristos. 

Au adus pe patriarh de la Sfântului Sava 
numai cu şapte preoţi. Ceilalţi s-au temut să vină, 
credeau că-i omoară. Dar patriarhul a zis: 

— Cum a da Dumnezeu. Hai, fiilor, ne 
cheamă împăratul, că a venit cu scrisoare. 

Au adus pe patriarhul Ioachim cu şapte 
preoţi şi i-au zis: 

— Părinte, n-a venit Sfânta Lumină. Uite, ai 
noştri slujesc de aseară, şi este dimineaţă acum. 

Patriarhul a zis: 

— Dă, măria ta, dacă n-a venit, nu-i voia 
Domnului! Noi nu ştim de ce n-a venit. 

Se temea să spună. Se gândea: „Poate ne-a 
chemat să ne ispitească”. 

— Părinților, dar vine la voi Sfânta Lumină? 

— Noi credem la Dumnezeu că vine, că 
totdeauna a venit, dar eu acum sunt numai cu 
şapte preoţi, că lumea s-a împrăştiat, s-a dus în 
toate părțile. 

— Ia slujeşte sfinţia ta! 

Şi s-a îmbrăcat patriarhul ortodox. Era 
dimineaţă pe la ora nouă, a doua zi, şi au intrat 
direct la Sfântul Mormânt şi a început slujba 
învierii direct. Şi când a zis „Invierea Ta, 
Hristoase...”, gata, a venit Sfânta Lumină, s-au 
aprins toate candelele, patriarhul a luat Sfânta 
Lumină şi a dat împăratului. Împăratul a spus: 
„Chiar Imperiul latin dacă rămâne, la Mormântul 
Domnului să rămână ortodocşi, că numai la ei 
vine Sfânta Lumină!” 

Şi de aceea am spus, păi n-am fost acolo? Nu 
ştim toate? De aceea, când auziţi un sectar 
blestemat că nu crede în Biserică, să-l duceţi la 
Ierusalim să vadă minunea Sfintei Lumini care 
vine de Paşti. Că nu vine la sectari, la sinagoga 
blestemată a lor, acolo, nu vine nici la catolici, 
nici la armeni, numai la ortodocşi vine. Amin. 


LEGĂTURA MOLDOVEI 
CU ARDEALUL! 


— De unde sunteţi voi, măi băieţi? 

— Din Ardeal, părinte. 

— Şi eu sunt din Ardeal. Răsstrăbunicii mei 
au fost din Săliştea Sibiului. Eu am un văr, 
profesor mare la Iaşi, care-i cu arhivele statului, la 
Golia, Vasile Ionescu. Şi el are toate registrele cu 
ardelenii care au trecut munţii. Din Piatra Neamţ 
până în Vatra Dornei, în toate comunele, sunt 
ardeleni izgoniți de unguri. Toate comunele. Şi 
Pipirigul şi Poiana Teiului şi Borca şi Sabasa, toţi 
sunt ardeleni fugăriți din Ardeal, care au ocupat 
Valea Bistriţei. Cum au trecut munţii, le-au dat 
munţi, poieni şi aici s-au instalat. Care au trecut 
din Ardeal le-au dat acolo. 

Tot atunci au trecut şi moşii mei, în Vinerea 
Paştilor. Am găsit scris: Simion Ungureanu, Vasile 
Ungureanu şi Ilie Ungureanu'?. 

Ei au venit cu 3000 de oi. Şi au spus acolo în 
Ardeal la autorităţi că n-au cu ce ierna oile la 
Sibiu, şi au venit că au auzit că este fân mult la 
Beclean, aici la Dorna, pe la Ilva, şi aşa au venit să 
fie cât mai aproape de graniță. Şi în Vinerea 
Paştilor au astupat tălăngile la oi, că santinelele 
ungureşti erau departe, la 10 km unul de altul 


u „Ne vorbeşte Părintele Cleopa” vol. 12, pag. 5. 
12 Ungureni erau numiţi toţi care veneau din Ardeal. 

prin pădure, şi era un viscol mare, o furtună. Aşa 
au trecut, şi când s-au văzut dincoace, santinelele 
noastre i-au şi primit şi apoi au coborât la Vatra 
Dornei. Unul a rămas aici la Pipirig, este un sat de 
Ilie aici; unul la Tătăruşi, comună mare, şi unul la 
Botoşani. 

Aşa au trecut moşii mei, răsstrăbunicii 
noştri. Tata ştia de aceştia toți. Ei săracii, 
moldovenii, au adăpostit pe ardeleni când a fost 
că au venit catolicii şi au luat toate cărțile 
ortodoxe de la bisericile ortodoxe din 
Ardeal şi le-au dat pe foc şi au pus cărți de-ale 
lor, care aveau Crezul cu Filioque. 

Şi când a intrat bietul Andrei Şaguna, marele 
român, el era şi învăţat şi cunoscut şi la Viena, 
murise blestemata aceea de Maria Tereza şi au 
intrat alţi împărați. Apoi s-a făcut un memoriu 
mare, câte biserici ortodoxe au fost stricate şi 
mănăstiri, câtă prigoană este şi cutare. Şi atunci 
le-au dat voie să pună preoţi români la biserici, 
dacă au. Câţi preoţi a trimis atunci Moldova, să-i 
ajute pe ardeleni! lar Mănăstirea Neamţ era în 
floarea tipăririi. 

Cuviosul Paisie, 1794, alimenta atâta 
ortodoxie de aici, de la Neamţ. A trimis 12 care cu 
cărți religioase bisericeşti, cu boi trase peste 
munți. Arată istoria tot. 

Când au ajuns la Sibiu, a fost o mare 
inaugurare — peste munţi se mergea greu atunci, 
nu erau maşini şi drumuri -—, Trioade, 
Penticostare, Mineie, Evanghelii, Apostoli, tot ce 
trebuie pentru Biserica Ardealului. De aceea se 

găsesc cărţi tipărite aici la Mănăstirea Neamţ pe la 
Bihor, pe la Zalău, pe la toate bisericile. 

Foarte mult a ajutat Moldova pe românii din 
Ardeal. Moşul Gheorghe Lazăr ştia toate acestea, 
săracul. „Ehei, drăguță, dacă nu era Moldova, 
eram păgâni (catolici) aici. Moldova ne-a ajutat 
foarte mult”. Aşa este! 

Şi de aceea, măi băieţi, bine că aţi venit în 
Moldova, să cunoaşteţi Moldova, mănăstirile din 
Moldova. Să ţinem legătura naţională în inima 
noastră, Moldova cu Ardealul, că suntem una. 


PREDICĂ LA 
DUMINICA TUTUROR SFINŢILOR 


Dar oare de ce s-a pus azi™ Evanghelia care 
începe aşa: Cel ce va mărturisi pentru Mine 
înaintea oamenilor, voi mărturisi şi Eu pentru 
dânsul înaintea Tatălui Meu Care este în ceruri. 
ŞI iarăşi: Cel ce iubeşte pe tată, sau pe mamă, sau 
pe frate, sau pe soră, sau holde, sau moşii, sau 
altceva din lumea aceasta, mai mult decât pe 
Mine, nu este vrednic să fie ucenic al Meu. De ce 
s-a pus azi tocmai Evanghelia aceasta? Cei ce-au 
rânduit pericopele evanghelice n-au fost oameni 
neînvăţaţi. Au fost sfinţi mari şi au ales fiecare 
parte a Evangheliei după sărbătoarea potrivită ei. 

Ştiţi de ce s-a pus azi textul acesta: Cel ce va 
mărturisi pentru Mine înaintea oamenilor, voi 
mărturisi şi Eu...? Pentru că toţi sfinţii lui 
Dumnezeu cei din veac L-au mărturisit pe El în 
două feluri: prin cuvânt şi prin fapta lor. Aşa au 
mărturisit proorocii pe Dumnezeu, aşa apostolii, 
aşa martirii, aşa cuvioşii, aşa ierarhii, aşa 
cuvioasele muceniţe, tot aşa drepţii cei din veac. 

Dar de ce e nevoie de mărturisire ca să te 
poţi face sfânt? Sau de ce trebuie să fii drept ca să 


:3 „Ne vorbeşte Părintele Cleopa” vol. 11, pag. 9-10. 

te mântuieşti? De ce este nevoie să-L mărturisim 
pe Hristos? Iată de ce: Omul nu-i numai o fiinţă 
de lut, fără suflet. Omul are două părţi, are o parte 
văzută şi una nevăzută. Dar acestea se unesc într- 
un singur ipostas, aşa se cheamă omul întreg, 
alcătuit din trup şi din suflet. Şi nu-i drept ce zic 
unii: „Este de ajuns să cred în inima mea în 
Dumnezeu, dar de mărturisit aceasta în faţa 
tuturor nu-i nevoie”. Aceştia se înşeală. În ziua 
Judecăţii, chiar cuvintele Evangheliei de astăzi vor 
mustra pe toţi aceia care socotesc că-i de ajuns să 
creadă în taină, fără să mărturisească atunci când 
e nevoie pe Hristos. Căci spune marele Apostol 
Pavel: Cu inima să credeți spre dreptate şi cu 
gura să măriurisiţi spre mântuire (Fapte 8, 37; 
Romani 10, 9, 10). B 

Deci, când credem în Hristos înlăuntru, 
negreşit trebuie să-L mărturisim şi în afară. Să 
audă şi alţii mărturisirea noastră şi să vadă şi alții 
faptele noastre. Căci a spus Domnul : în 
Evanghelie: Aşa să lumineze lumina voastră 
înaintea oamenilor, ca văzând faptele voastre 
cele bune, să slăvească pe Tatăl vostru Cel din 
ceruri. Nu-i de ajuns să crezi în taină, ca să te 
mântuieşti. Când eşti întrebat, trebuie negreşit să 
mărturiseşti, căci dacă te vei ruşina, sau dacă te 
vei teme, sau vei urmări alte interese şi nu vei 
mărturisi la arătare, nu poți să fii cu Iisus Hristos. 
Şi El Se va lepăda de tine înaintea Tatălui Său şi 
înaintea tuturor îngerilor din ceruri. E4 


XXX 

„Părintele arhimandrit Iustin Popovici:4, cel 
mai mare părinte din Ortodoxia noastră de azi, 
este cunoscut peste tot, şi-i călugăr din Sfântul 
Munte. Şi eu am vrut să plec imediat în Sfântul 
Munte, după ce-am venit de acolo, căci cu mare 
dragoste m-au primit părinţii şi toţi. Şi i-am cerut 
un sfat. 

lar el mi-a spus: „Părinte Cleopa, şi eu sunt 
călugăr din Sfântul Munte. Sfântul Munte este un 
sac plin de bunătăţi, de bijuterii, că acolo se 
găsesc oameni cu viaţă înaltă. Sfinţia ta te duci la 
Athos să mai pui un migdal deasupra în sacul cel 
plin. Stai aici şi cât îţi ajută mila lui Dumnezeu, 
stai în slujba poporului, la toate necazurile, la 
toate  scârbele; să-i mângâi, să-i ajuţi, că 
Ortodoxia noastră este foarte încolțită acum din 
toate părțile; şi preoții, ca niciodată, au de 
luptat. Şi protestantismul şi catolicismul şi 
ateismul — voi nu vedeţi? — şi indiferentismul şi 
toate. Şi atunci se cere ca preoţii de azi, ca 
niciodată, să fie mai învăţaţi în Sfânta Scriptură şi 
cu viață cât mai curată. 


Ei sunt biserici mari cu numărul. Sunt vreo 
400 de milioane. Catolicii sunt şi ei vreo 750 
milioane. lar noi ortodocşii suntem puţini, 
dar suntem Biserică întreagă. Nouă nu ne 
lipseşte nimic. Noi n-avem ce împrumuta de la 
protestanți, dar nici de la catolici. Nimic, absolut 
nimic! 


14 „Ne vorbeşte Părintele Cleopa” vol. 1, pag. 93. 
5] 


Biserica noastră o credem şi o înţelegem 
întreagă. Are toate dogmele drepte, toată tradiţia 
veche apostolică şi sobornicească a Sfinţilor 
Părinţi. Şi are toate canoanele, are toată tradiţia 
liturgică, canonică, dogmatică şi istorică. Tot ce 
ne trebuie avem în Biserica Ortodoxă! Este 
Biserica care a mers pas cu pas după tradiţia 
evanghelică, apostolică şi sobornicească, până în 
ziua de azi. Şi ei ştiu asta. De aceea vor să se 
apropie de noi. 


Dar să ştiţi un lucru. V-am spus că Biserica 
Ortodoxă este încolţită din toate părţile, mai ales 
astăzi. Şi de aceea trebuie să cunoaşteţi foarte 
bine Sfânta Scriptură. 


Precum atuncii5 când avem un proces, 
mergem la cel mai bun avocat, iar când suntem 
bolnavi, mergem la cei mai buni doctori, tot aşa să 
facem şi în viața duhovnicească, să căutăm cei mai 
buni preoţi şi duhovnici. Noi, preoţii, suntem 
avocaţii lui Hristos! Noi avem codul Duhului 
Sfânt. Canoanele Bisericii sunt cod al Duhului 
Sfânt. Noi nu lucrăm cu legi omeneşti, ci cu legile 
lui Dumnezeu umblăm. Ţinem cont de legile 
omeneşti; să ne supunem lor, să plătim dajdie, să 
cinstim autoritățile, să ne rugăm pentru ei. 
Aceasta-i datoria fiecărui creştin. Dar când este 
vorba de suflet, când vine la mărturisit sau îţi cere 
un sfat, trebuie să lucrezi cu codul Duhului Sfânt, 


15 „Ne vorbeşte Părintele Cleopa” vol. 1, „Despre 
preoţie”; pag. 103. 

cu legile lui Dumnezeu din Pidalion şi din toate 
pravilele bisericeşti. 


Altă datorie:6, acum când vă faceţi preoţi. Nu 
cumva să vă fie ruşine de haina lui Hristos! Acum 
să te văd cu dulamă, iar mai încolo şofer civil! Ți-i 
ruşine de Hristos? Ferească Dumnezeu! Eu nici 
nu primesc preoţi civili la spovedanie. Mi-au venit 
cinci preoţi de mir cu preotesele la mărturisire. 
Unul avea oleacă de barbă şi era îmbrăcat cu 
haine preoțești. Ceilalţi, nişte şoferi, îmbrăcaţi cu 
pardesie. 

— Am venit, Prea Cuvioase, să ne 
mărturisim! 

— Măi, voi sunteţi preoţi? Unde vă este 
uniforma? Unde vă sunt bărbile? Unde aţi văzut 
voi în icoane sfinţi, cuvioşi, mucenici, arhierei şi 
preoţi bărbieriţi, cu iţari şi cu mânecă scurtă? Sau 
pe Maica Domnului aţi văzut-o cu capul 
descoperit, machiată şi cu cercei? Preotesele în 
parohie sunt jumătate de preot. Ele trebuie să fie 
pildă şi lumină femeilor din sat prin viaţa şi 
comportamentul lor. 

Du-te în Grecia şi vezi că, de la cel mai mare, 
de la patriarh şi până la ultimul diacon de mir, toţi 
poartă barbă, toți sunt cu uniformă şi poartă 
culioane şi potcape. Du-te la Roman, pe timpul 
episcopului Gherasim Safirin în 1904, să vedeţi 
cum erau preoţii! Toţi purtau haine lungi şi 
potcap. Bine, fraţilor, unde ne ducem noi de la 
Tradiţie? Cum ne mai luptăm cu catolicii şi 


16 Idem, pag. 123. 

cu sectarii, dacă le dăm apă la moară? Numai cu 
numele zicem că suntem ortodocşi! 

Nu aşa, măi băieţi! Cât de frumos îi stă 
preotului să-şi poarte uniforma! 


* 


Nu toată nunta dintre oameni şi nu la toate 
confesiunile religioase nunta este taină. Aşa la 
protestanți, la catolici, la anglicani şi la alte 
multe confesiuni şi popoare, nunta n-are putere 
de taină. Este numai un simbol la dânşii, un act de 
prietenie şi o dovedinţă oarecare între soţ şi soție. 
Dar niciunde n-are nunta putere harică de Taină 
şi nu este atât de cinstită ca în Biserica 
dreptmăritoare de Răsărit, ortodoxă. 


* 


Când am mers la Protaton!8, în capitala 
Sfântului Munte, unde sunt cele mai vechi arhive 
ale Sfântului Munte de peste o mie de ani, acolo 
este o biserică foarte mare. În fața acelei biserici 
este O piatră lată de câțiva metri pe care nu se 
prinde nici ploaia, nici zăpada niciodată. Nimic, 
nimic, nimic! Rămâne tot uscată. Îi zice piatra 
sângelui. De trei ori pe an izvorăşte sânge dintr- 
însa şi curge sângele şiroaie şi se duce la temelia 
bisericii. 

Acolo, la anul 1274, în timpul împăratului 
Mihail al VIII-lea, Paleologul, când a intrat Papa 
Grigorie al X-lea în Sfântul Munte cu armata şi a 


17 „Ne vorbeşte Părintele Cleopa” vol. 7, pag. 53. 
18 „Ne vorbeşte Părintele Cleopa” vol. 8, pag. 90. 

vrut să-i treacă pe călugări cu sila la 
catolici, a tăiat pe piatra aceea vreo câteva zeci 
de călugări. Şi sângele drepţilor de trei ori pe an 
iese şi atunci se fac slujbe. Curge sânge timp de 
câteva ore din piatra aceea. Dar apa nu se prinde 
de ea, zăpada nu se prinde, nimic, nimic. Este o 
minune mare. 


* 


Altădată !9 venind un grup de catolici, în 
toamna anului 1987, au cerut să le vorbească 
Părintele Cleopa despre «Energiile necreate ale 
Duhului Sfânt şi atunci la fel le-a spus: 
Catolicismul a rămas în urmă, iar biserica 
Catolică nu este altceva decât o armată morală 
jurisdicțională bisericească, adică ei au pierdut 
lucrarea harului, taina mântuirii, prin faptul că 
ei se limitează doar la chestiuni de estetică, la 
probleme dinafară, la probleme de 
comportament, de maniere, şi uită că taina 
mistică a apropierii de Dumnezeu, vine numai 
prin post, asceză şi rugăciune, şi în special prin 
morala curată, nu prin materialism, ci prin 
spiritualitate. 


:9 „Mânca-v-ar Raiul” vol. 1, pag. 55. 

SFATURI DUHOVNICEŞTI“ 


Cum trebuie să ne purtăm, noi 
creştinii ortodocşi faţă de oamenii eretici? 

Nu cumva socotind noi că iubim pe 
aproapele, să ne lăsăm călcaţi de cei străini de 
dreapta credinţă în Hristos, care voiesc a ne 
depărta pe noi de la Ortodoxie şi a ne impune 
credinţa lor cea strâmbă şi eretică. Iar dacă voiesc 
a ne ataca credinţa noastră cea sfântă sau Sfânta 
Tradiţie a Bisericii Ortodoxe, atunci trebuie să o 
apărăm cu toată puterea până la moarte, 
după cum zice Sfântul Nicodim Aghioritul în 
Războiul nevăzut. 

Se cade, aşadar, oricărui preot ortodox şi 
oricărui creştin al Bisericii noastre 
dreptmăritoare, să fie un bun ostaş al lui Hristos 
cu toată evlavia şi cu mânie bărbătească şi tare'să 
apere, prin cuvânt şi prin scris, adevărul dreptei 
noastre credințe. Nu se cuvine a fi blând acolo 
unde nu trebuie a te purta cu blândeţe. 

Acelaşi lucru ne învaţă şi Sfântul Pimen cel 
Mare, zicând: „Se cade nouă a răbda toate, măcar 
de ne-ar scoate cineva şi ochii sau ne-ar tăia mâna 
noastră cea dreaptă, iar dacă cineva voieşte a ne 
depărta şi a ne despărţi pe noi de Dumnezeu, 
atunci să ne mâniem” (Pateric, Cuvântul 118). Şi 


20 „Ne vorbeşte Părintele Cleopa” volumele 3, 9, 10. 

iarăşi zice: „Întâia oară fugi, a doua oară fugi, a 
treia oară fă-te sabie cu cel ce vrea să te despartă 
pe tine de dreapta credinţă”. 


Dar cum trebuie să ne comportăm cu 
ereticii? 

Auzi ce spune apostolul? Biserica este 
Trupul lui Hristos. Cap al Bisericii este Hristos. 
Toate sectele mistice şi raţionaliste, nu numai din 
România, care s-au despărţit de Biserică, s-au 
despărţit de Hristos. Nu mai au legătură cu 
Hristos. Gata. Aşa este. Şi pe sectari, nu în casă, 
nici în ogradă să nu-i primeşti, ca nu cumva să ne 
împărtăşim de lucrurile cele rele ale lor şi de 
ereziile lor. 


Şi dacă vin cu tot felul de cărți, ce să 
facem cu ele? 


Pe foc, pe foc, pe foc! Ei au diavoli numiţi 
arhiconi, zice Sfântul Ioan Gură de Aur. Îi învaţă 
toată Scriptura pe de rost, dar pe dos, pe dos, pe 
dos. Le tâlcuieşte toată Scriptura pe dos. Din 
Scriptură îţi vorbeşte, dar pe dos, nu cum spune 
Biserica şi dogmele Bisericii. Să nu vorbiţi cu ei. 


De ce Biserica Ortodoxă nu se prea 
implică în misionarism, ca să facă 
cunoscută dogma ortodoxă în alte părți, 
cum fac catolicii şi celelalte confesiuni? 


Biserica Ortodoxă trăieşte! Cea mai 
mare învăţătură este trăirea. Eu am la spovedanie 
popor de la ţară. Ţin tradiţia sfântă cum au 
învăţat-o de la părinţii lor. Datorită poporului se 
ţine mai tare Ortodoxia la noi. 

În câte feluri se împart oamenii pe 
pământ, dire punct de vedere al credinţei 
în Dumnezeu? 


Oamenii de pe pământ se împart în trei 
grupe: ereştinii, care cred în Hristos; necreştini 
sau păgânii, care nu cred în Evanghelia lui 
Hristos, ci în anumiţi oameni zeificaţi, precum 
Brahma, Buda, Confucius, Mahomed etc., şi a 
treia grupă, ateii, care nu cred în nici o divinitate. 

Necreştinii se împart şi ei în trei grupe: 
monoteişti — evrei şi mahomedani; dualişti — care 
cred în două principii, al binelui şi al răului; şi 
politeişti, care cred în mai mulţi idoli sau zei 
MINCINOŞI. 

Creştinii se împart la rândul lor în trei mari 
confesiuni şi Biserici: ortodocşi, catolici şi 
protestanți. Din protestanți s-au format mai multe 
ramuri, ca protestanți de Confesiune Augustană 
(luterani), reformați, anglicani,  metodişti, 
prezbiterieni şi grupări neoprotestante. 


Care din aceste categorii de creştini 
au harul mântuirii? 


Biserica noastră Ortodoxă învaţă că harul 
este dat tuturor oamenilor (Tit 2, 11), deoarece 
Dumnezeu  voieşte ca toți oameni să se 
mântuiască şi la cunoştinţa adevărului să vină 
(1 Timotei 2, 4). Dar harul nu sileşte pe nimeni. 
Oamenii au libertatea să-l primească şi să 
conlucreze cu el sau să-l respingă. Cei dintâi se 
mântuiesc, cei din urmă, nu (Învățătură de 
Credinţă Ortodoxă). Biserica Ortodoxă, fiind 
Biserică apostolică, are harul mântuirii. 

Care dintre creştini se vor mântui? 


Numai creştinii care slujesc lui Dumnezeu 
întru adevăr, aceia se vor mântui, după cum 
spune Duhul Sfânt: Aproape este Domnul de toți 
cei ce-L cheamă pe El întru adevăr (Psalm 144, 
18). Despre oamenii care nu au primit credinţa în 
Dumnezeu nu putem zice că se mântuiesc, 
deoarece apostolul ne învață: Este un Domn, o 
credinţă şi un botez (Efeseni 4, 5; I Corinteni 12, 
12). Şi iarăşi: Pace peste cei ce vor umbla cu 
dreptarul aceasta (dreapta credință) (Galateni 6, 
16) şi în alt loc: Cine nu se luptă după lege, nu se 
încununează (II Timotei 2, 5). 

Toţi oamenii au harul Sfântului Duh? 

Păgânii, necredincioşii şi apostaţii, lepădaţii 
de dreapta credinţă (catolicii, protestanții, 
neoprotestanţii) nu au harul Preasfântului Duh. 
In Vechiul şi Noul Testament, harul Sfântului 
Duh a fost făgăduit tuturor celor ce vor crede în 
Iisus Hristos (Isaia 44, 3; 59, 21; lezechiel 36, 27; 
Fapte 2, 17-18). În vremea de apoi mulți 
înşelători şi hristoşi mincinoşi se vor arăta cu 
viclenie că au harul Sfântului Duh şi vor face 
semne mari şi minuni false cu puterea satanei, 
spre a înşela pe mulţi şi a-i îndepărta de la 
dreapta credinţă, precum a zis Domnul (Matei 24, 
24). 

Vrăjitorii,  proorocii  mincinoşi,  ereticii, 
înşelătorii şi făcătorii de minuni false sunt 
urâciune înaintea lui Dumnezeu (Levitic 20, 27; 
Deuteronom 18, 10-12). 

Creştinii care cad în păcate grele întristează 
Duhul Sfânt (Efeseni 4, 30). Totuşi nu pierd harul 
mântuirii. Dacă se vor întoarce din toată inima la 
spovedanie şi la lucrarea faptelor bune, iarăşi 
dobândesc harul Preasfântului Duh, fiindcă 
primul păcat împotriva Sfântului Duh săvârşit de 
ei este, după cum zice în Învățătura de Credinţă 
Ortodoxă, „răutatea  neîncrederii adevărului 
arătat şi dovedit, al dreptei credinţe în Hristos”. 


Este bine să cânte creştinii din 
instrumente muzicale, sau nu? 


Cel mai bun organ de a cânta lui Dumnezeu 
este gura şi inima omului. Aşa este în Biserica 
Răsăritului. La catolici se cântă din orgă; dar 
aceea este distracţie şi are notă de teatru. 
Nu ne ducem să ne distrăm la biserică, căci orga 
te risipeşte cu mintea în altă parte. Trebuie să 
cânt din inima mea, că auzi ce spune: Răcnit-am 
din suspinarea inimii mele. Gura noastră să laude 
pe Dumnezeu, că zice Psalmistul: Bine voi 
cuvânta pe Domnul în toată vremea, pururea 
lauda Lui în gura mea. lată cum trebuie să lauzi 
pe Dumnezeu. Nu cu orgă şi chitară. 


Dacă un ortodox trece la catolici, ce 
se întâmplă? 

Care trece la catolici trebuie să primească 
botezul papistaş. Se face catolic, dar îşi 
pierde sufletul. Cu catolicii încă nu am ajuns la 
unire. 

Ce se poate face, când vor să se 
căsătorească doi tineri de credinţe 
diferite? 

Când vei vedea că a luat un ortodox pe o 
catolică sau o protestantă sau o evreică sau o 
turcoaică, astea se cheamă căsătorii mixte. Dacă 
bărbatul este ortodox, ea trebuie să devină 
ortodoxă. Dacă nu vrea să treacă de partea 
bărbatului, atunci să se despartă. „Nu merg după 
tine, că eşti catolică, dacă nu te faci ortodoxă”. 


Cum vedeţi Sfinţia voastră unirea 
Bisericii Ortodoxe cu celelalte culte? 


Fraţilor, unirea Bisericii nu este lucru 
omenesc, ci dumnezeiesc. Nu-i în puterea noastră. 
Iată cum văd eu: Să punem post şi rugăciune către 
Dumnezeu şi când va veni Duhul Sfânt, să ne 
găsească ca la Sfinţii Apostoli. Ce spune la Faptele 
Sfinţilor Apostoli când a venit Duhul Sfânt? Şi era 
inima celor ce au crezut una şi toate le erau de 
obşte. Nu mai ziceau că această casă este a mea, 
haina asta este a mea! Asta este lucrarea Duhului 
Sfânt. 

Dacă va veni Duhul Sfânt, când îl cerem cu 
post şi cu rugăciune, când va veni, la toate minţile 
arhiereilor catolici şi ortodocşi va fi aceeaşi 
gândire: „Hai să ne unim, că n-au fost la îneeput 
două Biserici, ci una singură”. Deci asta să cerem 
la Dumnezeu, că El poate face unitate de vederi în 
toate privinţele. Noi, nu. Nu zice: Rămâneţi întru 
Mine, că fără de Mine nu puteţi face nimic? 

Asta este. Le-am spus atunci. Da. Unitatea în 
credință este un lucru. Mântuitorul a spus: 

Trebuie a se predica această Evanghelie a 
Împărăției spre mărturie la toate popoarele şi 
apoi va veni sfârşitul. Dacă este spre mărturie, 
poate să fie şi mâine sfârşitul. Că Evanghelia a 
auzit-o şi japonezul şi chinezul şi indianul. Toţi au 
auzit-o. lar dacă este vorba să creadă, să se facă 
unitate de credinţă, atunci numai Domnul ştie. 

Dar pe noi ne interesează asta: „Cum am să 
termin eu viaţa?”, nu când va fi sfârşitul lumii. Că 
Mântuitorul a spus: Jar despre ziua şi ceasul 
acela, nimeni nu ştie; nici îngerii din cer, nici Fiul 
ca om, ci numai Tatăl Meu. Dar eu, când îmi aduc 
aminte de sfârşitul lumii? „Stăi, măi! Dar eu mor 
mâine! Ce, dacă a mai ţine lumea asta o mie de 
ani? Cu ce mă duc eu de aici? Ce-am pus eu în 
traistă?” Că Mântuitorul a spus: Privegheați şi vă 
rugați, că nu ştiţi ziua nici ceasul! 

* 

Ce vreau să vă mai spun? Când vă treziți 
dimineața, să nu vă apucați de treabă întâi, că 
sunteți batjocoriți de satana. Când te-ai trezit din 
somn dimineața, întâi şi-ntâi sfânta rugăciune. Dă 
apă pe ochi să fugă somnul, treci în faţa sfintelor 
icoane, fă mâna dogmatică, trei degete unite şi 
două strânse în palmă. Aceste două reprezintă 
dumnezeirea şi omenirea lui Iisus Hristos, iar cele 
trei: Tatăl, Fiul şi Duhul Sfânt. Asta-i mâna 
dogmatică, după rânduiala canonică a Bisericii. 

Şi pune mâna întâi la frunte: „În numele 
Tatălui”, la buric, „a Fiului”, umărul drept, „a 
Sfântului Duh, Amin”. Asta-i crucea dogmatică, 

după canonul 92 a Sfântului Vasile cel Mare. 
Căutaţi în Pidalion. 

Să nu-mi baţi cobza, că râde dracul de tine! 
Cine te-o învăţat să-ţi baţi joc de Sfânta Cruce? 
Cine-ţi leagă ţie mâna să nu faci crucea dreaptă? 
Trebuie să dai lungimea crucii: „În numele 
Tatălui, şi a Fiului, şi a Sfântului Duh, Amin”. Aşa 
să-mi faci crucea, dacă nu, nu eşti ortodox. Îţi baţi 
joc. 

Râde dracul de tine când baţi cobza aşa... 
Cine ţi-a spus ţie că crucea lui Hristos a fost 
pătrată, să faci numai până la piept? Cine ţi-a 
spus? Crucea lui Hristos a fost lungă. Să dai 
lungimea crucii. Dar noi n-avem canoanele? N- 
avem dogmele? Faceţi crucea dreaptă! 

Când treci pe lângă o biserică, nu-ţi fie 
ruşine să faci cruce! Uite aşa s-o faci... Că acolo-i 
de faţă Trupul şi Sângele Domnului. Permanent, 
pe Sfânta Masă sunt Preacuratele Taine. Este 
Hristos viu în Altar. În toate bisericile ortodoxe. 
Preacuratele Taine stau pe Sfânta Masă. Şi dacă 
nu te închini la biserică, nu te închini lui Hristos. 

— Prea cuvioase, dar dacă trecem pe lângă o 
biserică catolică? 

— Nu fă cruce. 

— Deci să nu facem cruce. 

— Nu, chiar dacă a catolicilor are cruce în 
vârf. Acum am auzit că şi pe unele case de 
adunare au pus o cruce, ca să înşele lumea. 


Părinte Cleopa, daţi-ne un cuvânt de 
încheiere. 


-Cuvânt de încheiere trebuie mai întâi să mă 
prihănesc pe sinemi că vorbesc ce nu fac. Şi de 
aceea vă rog să vă rugaţi pentru mine, păcătosul, 
ca să-mi aduc aminte de cuvintele Sfântului loan 
Scărarul: „Cade-se celui ce învaţă şi nu face, ca, 
ruşinându-se de cuvintele sale, să înceapă şi el a 
lucra într-o bună zi”. 

Aşa şi eu, poate vorbind la altul, mă gândesc 
şi eu vreodată să fac. Pentru că de vorbit este uşor. 
Nimic nu-i mai uşor ca vorba. Amin. 


fi ridicat anatemele secolului XI care veneau 
ca o reacţie la blasfemiile minţilor catolice 
asupra de-Dumnezeu-purtătoare Ortodoxii. 


Înalt Prea Fericite Părinte, 

Care dintre aceste lucruri s-au petrecut? S-a făcut 
papa ortodox sau IPS Voastră catolic? Dacă e prima, 
declaraţi-o oficial ca să ne bucurăm şi să ne veselim toți 
laolaltă. Dacă e cea dea doua, spuneţi-o direct şi sincer, ca 
să fim siguri că s-au împlinit proorociile ce zic că Noua 
Romă va fi distrusă şi căzută în erezie. Dacă nici una 
dintre acestea nu S-au întâmplat, atunci cum se explică 
astfel de fapte?... | 

Cum e posibil ca penitenţele canonice ale Bisericii 
să fie ridicate, când păcatul anatemizat de ele (erezia) 
continuă să rămână şi să se lățeuscă şi să se mărească în 
sine? 

Chiar dacă nu ar fi fost excomunicările împotriva 
catolicismului. şi a papilor, pentru nesăbuitele schimbări 
în credinţă, acestea ar trebui să fie pronunţate chiar 
astăzi, cu consimtământul tuturor Bisericilor Ortodoxe 
şi conform regulilor clare şi consfinţite ale Sfintelor 
Canoane. Cum şi de ce, de vreme ce eresul există, 
anatemele au fost ridicate?... 


(Extras din Ortodoxia şi umanismul 
religios 
laşi, 2004) 


